Reddet sønnen ti minutter før tornadoen kom
Alenefaren visste at han hadde dårlig tid. - Jeg kastet meg i bilen og kjørte til skolen. Der plukket jeg opp Ty. Vi dro så fort vi kunne. Kun 10 minutter senere traff tornadoen skolen, sier en tydelig preget pappa til VG. Han og sønnen kjørte deretter ut på en vei som førte dem vekk fra retningen tornadoen hadde. - Vi sirklet rundt i området, mens vi kunne se på avstand at den nærmet seg skolen og vårt hjem, sier han.VG traff Don Piatt i går ettermiddag stående oppe på taket på huset sitt.Politiet sperret av hele det hardest rammede området i Moore, Oklahoma i går, men Don Piatt ville mer enn gjerne la seg intervjue inne på katastrofeområdet. Da politiet ble oppmerksomme på intervjuet, ble VG bedt om å forlate området. Sammen med gode venner og hjelpere gjorde han et helhjertet forsøk på å tette lekkasjene. Piatt har det eneste huset i denne gaten som ikke er blitt fullstendig jevnet med jorden, men også det er kraftig skadet.Ty går på Briarwood Elementary School. Som lærer har han heltinnen Julie Simon. Hun skal ha plassert flere av barna inne i et skap og brukt seg selv som et levende skjold for dem. Denne skolen ble ikke skadet like omfattende av tornadoen som Plaza Tower Elementary School, som ligger like ved, selv om både taket blåste av og flere vegger raste sammen også her. Syv av de til sammen ni barna som er bekreftet døde, mistet livet på Plaza Tower, mens det foreløpig ikke er meldt om dødsfall ved Briarwood. Regnet høljet ned gjennom store deler av dagen i går. Lyn lyste til stadighet opp himmelen, etterfulgt av tordenskrall som satte hjertet i halsen på innbyggerne i Moore. De frykter nemlig at dette ikke er over.I går ettermiddag amerikansk tid klarte VG også å slippe inn på det aller mest ødelagte området, i gater der absolutt ingen av husene er noe annet enn en ruinhaug.- Det er ganske ironisk at dette var det eneste som var helt i huset jeg bodde i. Bare se her. Dette var et hus. Nå er det ingenting igjen. Ser du den blå bilen som ligger oppe på haugen der? Det er min bil, en Toyota Camry, en fin bil. Den kan aldri mer brukes. Heldigvis er den forsikret, så jeg kan få meg en ny bil. Vi bare leide her, så vi hadde ingen forsikring, heller ikke på møbler og personlige ting. I praksis er alt vi hadde tapt, sier han og peker mot en stasjonsvogn som har noen gjenstander bakerst i bilen. - Det er det vi klarte å redde ut, altså så godt som ingenting, sier han. - Hvordan klarte du selv å komme deg i sikkerhet? - Venner og familie fulgte med på TV. Vi så at uværet nærmet seg. Det var som en svart vegg. Deretter gikk strømmen. Så radiosignaler. Til slutt var også mobilnettet nede. Da gikk jeg rett i bilen og kjørte vekk så fort jeg kunne, sier han og peker ut retningen han tok for å slippe unna. - Men se der, i det tredje huset herfra på den andre siden av gaten, der døde det en mann i går, sier han. - Det er mange varslingssystemer her i Oklahoma. Det er ikke første gang vi har en tornado. Men for gamle mennesker hjelper det ikke å bli varslet. De må komme seg ut også. Det var en gammel mann som døde der, sier Gosvener, mens han kjemper mot tårene.
Don Piatt (31) kunne se og høre at en stor tornado nærmet seg i voldsom fart. Sønnen Ty (6) var på skolen, to kvartaler unna.